<classify> KIJANA wa kiume mwenye umri wa miaka 14 ambaye ni mtoto wa mganga wa kienyeji, James Kapyela Masau 54, imebainika ndiye aliyenusuru maisha ya mtoto mwenzake mwenye umri wa miaka minne baada ya kumfungulia kwenye gari bovu, alimokuwa amefungiwa na watoto wengine wawili na kumtorosha.Mganga huyo wa kienyeji, mkazi wa Mtaa wa Vuta Kata ya Kizwite Manispaa ya Sumbawanga mkoani Rukwa, anatuhumiwa kuwateka, kuwalawiti na kuwanyofoa sehemu za siri za watoto wawili wa kiume na kuwasababishia umauti. Wa tatu alitoroshwa.Watoto wawili wa kiume na wa tatu aliyetoroshwa na mtoto wa mganga huyo, walifungiwa kwenye gari bovu, mali ya Kapyela kwa siku tatu mfululizo bila kupewa chakula wala maji ya kunywa.Watoto wawili ambao ni marehemu, walitambuliwa ni Emmanuel Juma Ngelesha 4 na Nicholaus Mwambage 7 ambaye alikuwa mwanafunzi wa Shule ya Awali Kizwite Manispaa ya Sumbawanga.Mtoto wa tatu ambaye jina lake limehifadhiwa, alitoroshwa na mtoto wa mganga huyo wa kienyeji. Taarifa za uhakika kutoka eneo hilo la tukio, zinaeleza kuwa baada ya mtoto huyo wa mganga wa kienyeji, kushuhudia baba yake huyo mzazi akiitoa miili ya watoto wawili kutoka kwenye gari lake bovu alimowafungua, aliamua kumfungulia mtoto wa tatu ambaye alikuwa bado yuko hai kutoka kwenye gari hilo bovu.Mganga huyo wa kienyeji Kapyela alipobaini kuwa mwanawe amemfungulia na kumtorosha mtoto wa tatu, aliamua kumfuatilia ambapo mwanawe alimweleza mtoto huyo akijifiche mgahawani ...Ndipo mganga huyo wa kienyeji alipoamua kujisalimisha mwenyewe katika Kituo cha Polisi mjini Sumbawanga, alieleza mtoa taarifa wetu.Kwa mujibu wa mtoaji taarifa huyo, mganga huyo wa kienyeji alimwachisha mwanawe huyo masomo akiwa darasa la pili, ambapo alimshirikisha katika shughuli zake za uganga wa kienyeji na alikuwa akienda nae popote pale.Baada ya mganga huyo kuwateka watoto hao watatu mwanawe huyo ndiye alikuwa akimfungulia mtoto mmoja kwa zamu na kumpeleka kwa baba yake... watoto wawili ambao wamekufa wamebainika sehemu zao za siri zilikuwa zimenyofolewa. Lakini mtoto wa tatu ambaye bado amelazwa katika Hospitali ya Rufaa ya Mkoa wa Rukwa mjini Sumbawanga kwa matibabu yeye hakunyofolewa sehemu zake za siri, alieleza mtoa taarifa.Akiwa amejificha mgahawani katika Mtaa wa Vuta, inaelezwa kuwa mtoto huyo alipohojiwa alimuongoza mama yake mzazi Agnes na kundi kubwa la wananchi hadi kwenye gari bovu ambao walikuwa wamefungiwa.Inadaiwa kuwa baada ya kubaini kuwa watoto wawili, waliofungiwa ndani ya gari hilo bovu hawakuwemo humo, walianza kufuatilia na kugundua miili miwili ya watoto hao imetupwa kwenye pagale jirani na nyumba ya Kapyela.Wananchi hao waliyateketeza kwa moto magari mawili, ambayo yanadaiwa kuwa ni mali ya mganga huyo wa kienyeji likiwemo gari ambalo walikuwa wamefungiwa watoto hao watatu.Aidha, walibomoa nyumba yake na kuteketeza kwa moto kila kitu kilichokuwa ndani na nje ya nyumba.Kwa mujibu wa mashuhuda watoto hao, wakiwa ndani ya gari hilo bovu, walilazimika kujisaidia haja kubwa na ndogo. Imebainika kuwa mtuhumiwa Kapyela ambaye ni mwenyeji wa mkoa wa Morogoro, ni mfanyabiashara na ana vibali halali vilivyotolewa na mamlaka husika, vinavyomtambua kuwa ni mganga wa kienyeji.  <topic>: KITAIFA 